Diari Oficial de la Generalitat Valenciana


Sumari del DOGV 9324, del 25-04-2022 (2022/3072)

RESOLUCIÓ de 4 d'abril de 2022, del director general de Formació Professional i Ensenyaments de Règim Especial, per la qual s'aprova la convocatòria de subvencions destinades a alumnat que curse Formació Professional en centres educatius sostinguts amb fons públics de la Comunitat Valenciana en el curs 2021-2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9324

Data del DOGV
:   25-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3072


Data del document
:   04-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 4 d'abril de 2022, del director general de Formació Professional i Ensenyaments de Règim Especial, per la qual s'aprova la convocatòria de subvencions destinades a alumnat que curse Formació Professional en centres educatius sostinguts amb fons públics de la Comunitat Valenciana en el curs 2021-2022. [2022/3072]  
L'Ordre 1/2022, de 10 de gener, de la Conselleria d'Educació, Cultura i Esport, estableix les bases per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana (DOGV 9256, 14.01.2022).  
D'acord amb l'esperit d'aquestes bases, l'administració educativa valenciana té com a objectiu, entre altres, facilitar l'oferta de Formació Professional al màxim de ciutadans de la Comunitat Valenciana.  
En aquest sentit, el model de Formació Professional Dual o la formació en centres de treball ha d'aconseguir que les competències adquirides per l'alumnat siguen les màximes i d'una alta qualitat. D'altra banda, és necessari facilitar la realització d'aquests, amb independència de la distància des de la seua localitat i les despeses que ocasionen.  
A tal fi, la Generalitat ha previst en els pressupostos de 2022 quatre línies pressupostàries destinades a ajudar a estudiants que estiguen cursant cicles de Formació Professional en el curs 2021-2022.  
La base reguladora vint-i-unena delega en la persona titular de la Direcció General de Formació Professional i Ensenyaments de Règim Especial la facultat de resoldre la convocatòria que inicie el procediment, així com les resolucions de concessió o denegació de les subvencions.  
Per l'anterior, i en virtut de les atribucions conferides pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, per l'Ordre 9/2021, de 7 de maig, de la Conselleria d'Educació, Cultura i Esport, de desenvolupament del Reglament orgànic i funcional de la Conselleria d'Educació, Cultura i Esport, i per la base vint-i-unena de l'Ordre 1/2022, de 10 de gener, de la Conselleria d'Educació, Cultura i Esport, per la qual s'estableixen les bases per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana, resolc:  
  
  
Primer. Objecte  
1. Convocar, en règim de concurrència competitiva, subvencions per a l'alumnat de centres docents sostinguts amb fons públics de la Comunitat Valenciana matriculat amb assistència efectiva en el curs 2021-2022 en alguns dels ensenyaments de Formació Professional.  
2. Les ajudes que es concedisquen tindran caràcter de subvenció i es regiran per les bases reguladores aprovades per Ordre 1/2022, de 10 de gener, de la Conselleria d'Educació, Cultura i Esport, per la qual s'estableixen les bases per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana (DOGV 9256, 14.01.2022).  
  
Segon. Modalitat i finalitat de les subvencions  
1. L'alumnat que estiga cursant l'any acadèmic 2021-2022 algun dels ensenyaments contemplats en aquesta convocatòria, podrà sol·licitar les subvencions en una o diverses d'aquestes modalitats:  
a) Modalitat de Formació Professional Dual en administracions públiques  
Estan destinades a proporcionar una ajuda a l'alumnat que combine l'activitat formativa en el centre educatiu amb l'activitat en un centre de treball, mitjançant el model de Formació Professional Dual en les administracions públiques del sector públic estatal, autonòmic, local o en universitats, així com ens autònoms.  
b) Modalitat de Formació Professional Dual en empreses  
Estan destinades a proporcionar una ajuda a l'alumnat per a realitzar la Formació Professional Dual en empreses de la Comunitat Valenciana o de la resta de l'Estat, una vegada acreditada la necessitat de desplaçament per a adquirir les competències predeterminades en el lloc formatiu.  
c) Modalitat de Formació en Centres de Treball  
Proporcionar una ajuda a l'alumnat per a realitzar la Formació en Centres de Treball total o parcial en centres de treball allunyats del centre educatiu o en una altra comunitat autònoma.  
d) Modalitat de desplaçament  
Estan destinades a sufragar totalment o parcialment les despeses derivades de residència, transport i manutenció d'alumnat que curse cicles de Formació Professional en centres allunyats de la seua residència habitual.  
Es consideraran les despeses de transport urbà o interurbà diari entre el domicili habitual i el centre educatiu, així com les de manutenció associades.  
Si el discent resideix fora del domicili habitual durant el curs acadèmic, a causa de la distància entre el seu domicili habitual i el centre educatiu, dels mitjans de comunicació existents o dels horaris lectius, se l'ajudarà addicionalment a sufragar les despeses d'allotjament en residència diferent del domicili habitual entre setmana, a excepció dels períodes de vacances.  
2. Per a la determinació de la distància es considerarà la trajectòria de menor distància i/o temps, seguint el trajecte més accessible i segur.  
  
En la determinació de la trajectòria es podrà emprar qualsevol de les aplicacions d'ús comú existents, sent el centre receptor de sol·licituds el responsable de fixar-la en cas de discrepància amb la sol·licitud, sempre en atenció als principis d'eficàcia, accessibilitat i menor distància i/o temps necessari per a la realització dels trajectes.  
  
Només en el cas que això no fora possible, se certificarà per l'ajuntament corresponent, a petició de l'interessat.  
  
Tercer. Finançament  
1. La quantia global màxima de la convocatòria és d'1.780.000 ?, amb càrrec a l'aplicació pressupostària 56.56.20.734.14.9, en correspondència amb la Llei 8/2021, de 30 de desembre, de pressupostos de la Generalitat per a l'exercici 2022.  
2. Les línies de subvenció assignades i crèdits pressupostaris són, per a cada modalitat:  
a) Formació Professional Dual en administracions públiques: 300.000 - a càrrec de la línia S7882000.  
b) Formació Professional Dual en empreses: 400.000 - a càrrec de la línia S8596000.  
c) Formació en Centres de Treball: 680.000 - a càrrec de la línia S8124000.  
d) Desplaçament: 400.000 - a càrrec de la línia S8125000.  
3. La distribució entre crèdits pressupostaris de la quantia global màxima tindrà caràcter estimatiu. L'alteració d'aquesta distribució no precisarà nova convocatòria, però sí les modificacions que escaiguen en l'expedient de despesa abans de la resolució de la concessió, en aplicació de l'article 58.4 del Reglament de la Llei general de subvencions.  
  
  
Quart. Quanties de les subvencions  
1. Es concediran els següents imports mínims per persona beneficiària i modalitat d'ajuda:  
a) Formació Professional Dual en administracions públiques: 1.200 -  
b) Formació Professional Dual en empreses: 400 -  
c) Formació en Centres de Treball: 400 -  
d) Desplaçament: 1.200 -  
2. Les ajudes es concediran per ordre de prelació fins a esgotar els límits de crèdit disponibles en cada línia de subvenció.  
En cas de no esgotar el crèdit disponible, l'excedent es prorratejarà entre els beneficiaris, amb un límit de concessió de fins al 50 % de les quantitats mínimes per beneficiari i modalitat.  
Si, tot i això, quedara crèdit disponible, es podrà transferir a qualsevol altra línia de subvenció d'entre les ajudes convocades.  
3. En el cas de la modalitat de desplaçament, s'aplicaran els següents coeficients:  
- Un coeficient reductor del 50 % sobre l'import que corresponga concedir, en el cas de matrícules en règim semipresencial o a distància.  
- Un coeficient multiplicador d'1,5 sobre l'import que corresponga concedir, en concepte de residència, quan així haja quedat acreditat.  
  
4. En el cas que el crèdit consignat d'una línia de subvenció fora suficient per a atendre el nombre de sol·licituds admeses, no serà necessari fixar un ordre de prelació entre les sol·licituds presentades que reunisquen els requisits establits, conforme a l'article 55 del Reglament de la Llei general de subvencions.  
  
Cinqué. Requisits per a sol·licitar la subvenció i manera d'acreditar-los  
1. Amb caràcter general a totes les modalitats de subvenció, s'han de reunir els requisits recollits en la base quarta de l'ordre de bases, amb especial atenció a la necessitat de tindre el DNI o NIE en vigor en el moment de presentar la sol·licitud.  
2. Addicionalment s'han de reunir també els següents requisits específics en el curs 2021-2022, segons la modalitat d'ajuda:  
a) Formació Professional Dual en administracions públiques  
- Estar matriculat i realitzant l'activitat formativa de Formació Professional Dual en el sector públic estatal, autonòmic, local o en universitats, així com ens autònoms.  
L'alumnat matriculat en centres públics no aportarà la documentació que acredite el compliment d'aquests requisits, per estar la informació disponible en el centre receptor de sol·licituds. Excepcionalment, si el centre educatiu no disposara d'algun document indispensable, podrà sol·licitar a l'interessat la seua aportació.  
L'alumnat matriculat en centres concertats acreditarà el compliment dels requisits mitjançant certificat expedit per la direcció del centre privat en què estiga matriculat, en el qual farà constar la matriculació requerida per a sol·licitar l'ajuda, la indicació expressa de la nota mitjana del curs anterior, la relació dels mòduls cursats i les qualificacions que s'han utilitzat per al càlcul de la nota mitjana, o el requisit acadèmic en el cas de primers cursos.  
b) Formació Professional Dual en empreses  
- Estar matriculat i realitzant l'activitat formativa en la modalitat de Formació Professional Dual en empreses no pertanyents al sector públic estatal, autonòmic, local, universitats ni ens autònoms.  
  
- La distància mínima exigible entre el centre de treball i el centre docent o domicili habitual serà 14 km.  
L'alumnat matriculat en centres públics no aportarà la documentació que acredite el compliment d'aquests requisits, per ser informació disponible en el centre receptor de sol·licituds. Excepcionalment, si el centre educatiu no disposara d'algun document indispensable, podrà sol·licitar a l'interessat la seua aportació.  
L'alumnat matriculat en centres concertats acreditarà el compliment dels requisits mitjançant certificat del centre privat en el qual conste que està matriculat en el cicle formatiu, i el cursarà en modalitat Dual, indicació de l'empresa o entitat on realitza la modalitat Dual i la indicació expressa de la distància a considerar.  
c) Formació en Centres de Treball  
- Estar matriculat i realitzant el mòdul professional de Formació en Centres de Treball totalment o parcialment, amb un mínim de 100 hores.  
  
- La distància mínima exigible entre el centre de treball i el centre docent serà 14 km.  
L'alumnat matriculat en centres públics no aportarà la documentació que acredite el compliment d'aquests requisits, per ser informació disponible en el centre receptor de sol·licituds. Excepcionalment, si el centre educatiu no disposara d'algun document indispensable, podrà sol·licitar a l'interessat la seua aportació.  
L'alumnat matriculat en centres concertats acreditarà el compliment dels requisits mitjançant certificat del centre privat, en el qual conste que estiga matriculat en el cicle formatiu, cursant el mòdul de Formació en Centres de Treball, indicació de l'empresa o entitat on realitza la Formació en Centres de Treball i la indicació expressa de la distància a considerar.  
d) Desplaçament  
- Cursar els estudis de Formació Professional en un centre docent allunyat de la residència habitual almenys 14 km.  
- Per a sol·licitar l'ajuda addicional per residència, s'haurà de residir fora del domicili habitual durant tot el curs acadèmic, a excepció dels períodes de vacances, a causa de la distància entre el seu domicili habitual i el centre educatiu, dels mitjans de comunicació existents o dels horaris lectius.  
L'alumnat acreditarà la matrícula i la residència que donen lloc a l'ajuda.  
Com a residència habitual, s'entendrà la que conste a Itaca, llevat que l'alumnat n'acredite una de diferent, i en aquest cas es justificarà i actualitzarà a Itaca degudament.  
Per a sol·licitar l'ajuda addicional per residència, l'alumnat haurà d'acreditar la circumstància mitjançant despeses per raó de lloguer d'habitatge o d'hostalatge en pensió, residència d'estudiants o establiment similar.  
Les persones matriculades en centres públics no hauran d'acreditar la matrícula, per constar en el centre receptor de sol·licituds.  
L'alumnat matriculat en centres concertats acreditarà la matrícula mitjançant certificat expedit pel centre privat en què estiga matriculat, que acredite la matriculació requerida per a sol·licitar l'ajuda, l'assistència efectiva a les classes i activitats acadèmiques, domicili habitual i la distància a considerar.  
3. En les ajudes de modalitat de Formació Professional Dual i de Formació en Centres de Treball, els requisits s'entendran complits, encara que l'activitat haja conclòs abans de la finalització del termini de presentació de sol·licituds, sempre que l'activitat subvencionada s'haja realitzat durant el curs de la convocatòria, 2021-2022.  
  
4. Per a facilitar l'emissió de certificats i la seua estandardització, es publicaran els models de certificats en la pàgina web d'aquesta conselleria https://ceice.gva.es/es/web/formacion-profesional.  
  
Sisé. Puntuació i ordenació de les sol·licituds admeses, per modalitat  
  
1. Les sol·licituds que complisquen amb els requisits de concessió es puntuaran d'acord amb els criteris i barems següents, segons la seua modalitat:  
a) Formació Professional Dual en administracions públiques  
- Les sol·licituds de primer curs es puntuaran amb la nota d'accés al cicle per al qual se sol·licita la subvenció.  
Per a la resta dels cursos, la puntuació serà la nota mitjana del curs anterior.  
- Els mòduls del curs no avaluats o amb renúncia a convocatòria es baremaran amb un valor 0, a l'efecte de càlcul de la mitjana.  
- Les notes tindran una aproximació de 2 decimals, amb arredoniment matemàtic.  
- Quan no existisquen qualificacions numèriques, les qualificacions obtingudes es computaran segons el següent barem:  
  
Qualificació Nota  
Matrícula d'honor 10  
Excel·lent 9  
Notable 7  
Aprovat o apte 5  
Convalidat 5  
No presentat/avaluat 0  
  
  
b) Formació Professional Dual en empreses  
Les sol·licituds admeses a tràmit es puntuaran segons la distància entre el centre docent i el lloc de realització de l'activitat formativa subvencionada, i s'assignarà la puntuació següent:  
  
Distància Puntuació  
Fins a 15 km 1  
Fins a 20 km 2  
Fins a 50 km 3  
Més de 50 km 4  
  
  
  
c) Formació en Centres de Treball  
Es puntuarà de manera idèntica i amb els mateixos criteris aplicats en la modalitat de Formació Professional Dual en empreses.  
d) Desplaçament  
Les sol·licituds admeses a tràmit es puntuaran segons la distància entre el centre docent i el domicili habitual de l'estudiant, i s'assignarà la puntuació següent:  
  
Distància Puntuació  
Fins a 15 km 1  
Fins a 30 km 2  
Més de 30 km 3  
  
  
2. La prioritat per a la concessió de les subvencions serà per ordre de major a menor puntuació d'entre totes les sol·licituds admeses, fins a esgotar els crèdits pressupostaris establits.  
3. Els empats que es produïsquen en la valoració de les sol·licituds es resoldran seguint el procediment previst en l'article 43 bis de l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat.  
  
S'aplicarà el resultat últim sorteig, realitzat el 7 d'abril de 2021, en el qual es van extraure les lletres «EV» per a ordenar el primer cognom.  
  
Per a ordenar el segon cognom, i que s'aplicaran quan existisca coincidència amb el primer, es van extraure les lletres «NY»; en cas de no disposar d'un segon cognom, es considerarà que aquest comença amb «AA».  
  
Seté. Termini, forma i lloc de presentació de sol·licituds  
1. Les sol·licituds es presentaran en el termini de 20 dies hàbils, comptadors a partir de l'endemà de la publicació de la present resolució en el Diari Oficial de la Generalitat Valenciana. Es presentarà una sol·licitud per cada persona i modalitat d'ajuda.  
2. Es formalitzaran pels mitjans que dispose i determine cada centre receptor de sol·licituds, emprant el model que estarà disponible en la pàgina web d'aquesta conselleria   
https://ceice.gva.es/es/web/formacion-profesional.  
3. L'alumnat de centres públics de la Generalitat presentarà la sol·licitud i documentació addicional en els seus respectius centres. La resta d'alumnat presentarà la sol·licitud i documentació addicional en el centre públic d'adscripció  
4. En cap cas s'admetrà la presentació de sol·licituds ni de documentació addicional fora de termini, ni per mitjans diferents dels establits pel centre receptor de sol·licituds.  
5. Si la sol·licitud no reuneix els requisits establits en la convocatòria, el centre receptor de sol·licituds requerirà l'interessat perquè esmene les deficiències en el termini màxim i improrrogable de 10 dies hàbils.  
Si no realitzara l'esmena, se'l tindrà per desistit de la seua sol·licitud, de conformitat amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques.  
6. En qualsevol moment del procediment, l'Administració podrà requerir l'aportació dels documents justificatius de qualsevol de les dades incorporades a la sol·licitud.  
7. La Conselleria d'Educació, Cultura i Esport podrà comprovar les dades acadèmiques de les persones sol·licitants, registrades en els sistemes d'informació i gestió educativa pertanyents a aquesta, així com recaptar les dades acadèmiques d'altres administracions educatives.  
  
Huité. Documentació a aportar  
1. Declaració responsable subscrita pel sol·licitant en la qual manifeste, sota la seua responsabilitat, que les dades de la sol·licitud s'ajusten a la realitat, que compleix amb els requisits exigits en la convocatòria, que disposa de la documentació que així ho acredita, la qual posarà a la disposició de l'Administració quan li siga requerida, i que es compromet a mantindre el compliment dels requisits i obligacions fins a l'acabament del curs acadèmic 2021-2022. El model de declaració estarà disponible juntament amb el de sol·licitud.  
  
2. Addicionalment, en la modalitat de residència, s'aportarà la documentació que justifique el gaudi i pagament de l'activitat subvencionada  
  
3. La documentació i certificats acreditatius del compliment dels requisits específics de l'apartat cinqué d'aquesta convocatòria, emesos pel centre educatiu corresponent.  
4. Una vegada publicada la resolució de concessió de les ajudes, les persones beneficiàries disposaran d'un termini de 10 dies, a comptar des de la producció d'efectes de la resolució, per a aportar davant el centre receptor de sol·licituds l'imprés de domiciliació bancària degudament emplenat, signat i llegible, per a efectuar del pagament de la quantia concedida, disponible en  
https://www.gva.es/es/inicio/procedimientos'id\_proc=15494.  
  
Nové. Instrucció del procediment  
1. La Direcció General de Formació Professional i Ensenyaments de Règim Especial és l'òrgan competent per a l'ordenació i instrucció del procediment.  
2. Els centres receptors de les sol·licituds verificaran el compliment dels requisits per a adquirir la condició de beneficiari, i requeriran les esmenes que pertoquen.  
Es consideren centres receptors els centres docents de titularitat de la Generalitat, que rebran les sol·licituds de l'alumnat tant propi com del dels seus centres adscrits.  
3. Per cada modalitat d'ajuda, els centres receptors elaboraran i certificaran les relacions de sol·licitants amb les puntuacions obtingudes, així com una relació motivada de sol·licitants que no complisquen amb els requisits d'obtenció de les ajudes.  
4. Els centres receptors faran públiques aquestes relacions, amb la finalitat de detectar possibles errors en la baremació,  
Per a això, les persones interessades tindran un termini de dos dies hàbils, comptats des de la inserció als taulers d'anuncis dels centres educatius, per a esmenar els defectes observats i presentar les al·legacions que estimen pertinents, davant el mateix centre educatiu on es va presentar la sol·licitud.  
5. Abans del 31 de maig de 2022, els centres educatius elevaran a l'òrgan instructor informe que certifique el compliment o incompliment dels requisits dels sol·licitants, així com les relacions anteriors, d'admesos i exclosos.  
S'utilitzarà un full de càlcul disposat a aquest efecte per la Direcció General de Formació Professional i Ensenyaments de Règim Especial  
6. Les sol·licituds i documentació aportades per les persones interessades quedaran arxivades fins al final del curs 2022-2023 en el centre educatiu receptor, a la disposició de la Inspecció d'Educació, de les direccions territorials d'educació i de la Direcció General de Formació Professional i Ensenyaments de Règim Especial.  
7. La comissió de valoració establirà la prelació entre totes les sol·licituds admeses, a partir de les relacions rebudes dels centres educatius per a cada modalitat d'ajuda.  
Així mateix, realitzarà les propostes de concessió i denegació de subvencions amb els límits fixats dins del crèdit disponible, i adjudicarà primer aquelles que hagen obtingut major puntuació en cada modalitat.  
  
8. Aquestes propostes provisionals de concessió i denegació es remetran a cada centre receptor de sol·licituds per a la seua publicació i publicitat, a fi de detectar possibles errors en la baremació.  
Per a això, publicades aquestes llistes provisionals de sol·licituds, les persones interessades tindran un termini de tres dies hàbils, comptats a partir de la inserció als taulers d'anuncis dels centres educatius, per a esmenar els defectes observats i presentar les al·legacions que estimen pertinents, davant el mateix centre educatiu on es va presentar la sol·licitud.  
No s'acceptarà documentació addicional ni es consideraran fets nous i diferents dels aportats pels interessats en el moment de la sol·licitud, que puguen desvirtuar la puntuació inicial atorgada.  
Amb la informació facilitada per les persones interessades, el centre realitzarà les correccions que corresponga i les comunicarà a l'òrgan instructor del procediment.  
9. La comissió de valoració establirà la prelació definitiva entre les sol·licituds a partir de les correccions rebudes pels centres educatius.  
  
Així mateix, realitzarà la proposta de definitiva de concessió i denegació de subvencions amb el límit fixat en aquesta convocatòria dins del crèdit disponible, i adjudicarà aquelles que hagen obtingut major puntuació en aplicació dels criteris establits.  
10. Publicada la resolució definitiva de concessió, les persones beneficiàries entregaran en els centres receptors de sol·licituds l'imprés de domiciliació bancària en els termes de l'apartat huité anterior.  
  
Els centres verificaran el correcte emplenament, i remetran una còpia digital dels impresos i una relació en full de càlcul segons el model facilitat a aquest efecte, a l'òrgan instructor del procediment, per al pagament pertinent.  
  
Deu. Comissió de valoració  
1. La comissió de valoració es constituirà en la Direcció General de Formació Professional i Ensenyaments de Règim Especial, integrada pels membres següents:  
a) Presidència: el director general de Formació Professional i Ensenyaments de Règim Especial o persona que delegue.  
b) Vocals:  
- Responsable del Servei d'Ordenació i Planificació de la Formació Professional o persona que delegue.  
- Un inspector o una inspectora, designat per la Inspecció General d'Educació.  
- Un director o una directora d'un centre integrat públic de Formació Professional o d'un IES, designat per la direcció general competent en matèria de Formació Professional.  
- Secretaria: un tècnic o una tècnica del Servei d'Ordenació i Planificació de la Formació Professional.  
2. El funcionament d'aquest òrgan s'ajustarà a les normes contingudes a aquest efecte en la Llei 40/2015, d'1 d'octubre, de règim jurídic del sector públic.  
3. De les reunions que realitze la comissió de valoració s'estendrà acta, que s'elevarà a la persona titular de la Direcció General de Formació Professional i Ensenyaments de Règim Especial.  
  
Onze. Resolució del procediment  
1. A la vista de la proposta definitiva de la comissió de valoració, el director general de Formació Professional i Ensenyaments de Règim Especial resoldrà motivadament la concessió i denegació de les subvencions, i ordenarà la publicació de les relacions de sol·licitants als quals se'ls concedeix o denega la subvenció en el Diari Oficial de la Generalitat Valenciana.  
Aquesta publicació produirà efectes de notificació a les persones interessades d'acord amb la Llei 39/2015.  
2. Aquesta resolució, que posarà fi a la via administrativa, haurà de ser dictada en el termini màxim de sis mesos a partir de l'endemà de la finalització del termini de presentació de sol·licituds, sense perjudici de l'ampliació de terminis prevista en l'article 21 de la Llei 39/2015.  
3. L'efecte que produirà el silenci administratiu serà desestimatori de la sol·licitud de subvenció, si transcorre el termini sense que es dicte ni es publique la resolució corresponent, d'acord amb l'article 25.5 de la Llei 38/2003, de 17 de novembre, general de subvencions, sense perjudici de l'obligació legal de l'Administració de resoldre, de conformitat amb la normativa reguladora del procediment administratiu comú de les administracions públiques.  
  
Dotze. Pagament de les quanties  
El pagament de les quanties concedides s'efectuarà en un pagament únic al compte bancari que s'haja consignat en el model de domiciliació bancària aportat amb la sol·licitud.  
Haurà d'estar obert a nom del beneficiari o beneficiària i, tractant-se de menors, també de la persona la representació de la qual corresponga legalment en entitats de crèdit.  
  
Tretze. Compatibilitats  
Aquestes ajudes seran compatibles amb altres subvencions, ajudes o ingressos, provinents d'altres administracions públiques, destinats a la mateixa finalitat sempre que, en concurrència amb aquestes, no supere el cost de l'activitat que se subvenciona.  
  
Catorze. Informació i difusió  
Els equips directius dels centres docents sostinguts amb fons públics establiran les mesures necessàries perquè aquesta convocatòria siga coneguda pels membres de la comunitat educativa.  
  
Quinze. Obligacions de les persones beneficiàries  
1. Destinar l'ajuda a la finalitat per a la qual es concedeix, entenent-se per tal l'assistència efectiva a les classes i activitats previstes en cada mòdul.  
S'entén per assistència efectiva l'assistència a les classes i la realització de les activitats previstes en cada mòdul professional que permeten l'avaluació de l'aprenentatge de l'alumne. Aquest concepte és aplicable tant en modalitat presencial com semipresencial o a distància.  
  
Per tant, no s'entendrà complit el requisit d'assistència efectiva quan hi haja pèrdua del dret a l'avaluació contínua de la persona beneficiària, per qualsevol motiu que estipule la normativa vigent.  
  
2. Acreditar el compliment dels requisits i condicions que determinen la concessió i gaudi de l'ajuda.  
3. El cessament dels estudis per causes imputables a l'estudiant serà motiu de revocació de la subvenció concedida, i serà aplicable el procediment de reintegrament establit en l'ordre de bases.  
Constitueixen causes imputables a l'estudiant l'anul·lació de matrícula a instàncies de part o per inassistència, així com les renúncies a convocatòries dels mòduls que van donar lloc a la concessió d'ajudes, i que anul·len el sentit de la finalitat de les subvencions, contemplats en l'Ordre 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius de Formació Professional del sistema educatiu en l'àmbit territorial de la Comunitat Valenciana, i altra normativa de desenvolupament que regule l'ordenació i organització acadèmica de la Formació Professional.  
  
4. Cooperar amb l'administració en les actuacions de comprovació que siga necessari per a verificar, si escau, el compliment i l'efectivitat de les condicions o els determinants de la concessió de la subvenció.  
  
5. Comunicar l'obtenció d'altres subvencions o beques per a la mateixa finalitat, provinents de qualsevol administració o ens públic o privat nacional o internacional, a la Direcció General de Formació Professional i Ensenyaments de Règim Especial.  
6. Conservar els documents justificatius de l'aplicació dels imports rebuts, inclosos els documents electrònics, en tant puguen ser objecte de les actuacions de comprovació i control durant un any.  
  
  
Setze. Modificació de la resolució de concessió  
1. Tota alteració dels requisits tinguts en compte per a la concessió de la subvenció i de les obligacions adquirides i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donaran lloc a la modificació de la resolució de concessió.  
2. La concessió de la subvenció serà modificada i procedirà el seu reintegrament i l'exigència de l'interés de demora des del moment del pagament de la quantia, en els casos previstos en la present convocatòria, així com en els articles 37 i 38 de la Llei 38/2003 i l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
3. El procediment per al reintegrament serà l'estipulat en la base dihuitena de les bases reguladores d'aquestes subvencions.  
  
Dèsset. Pla de control  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, de la manera següent:  
  
a) A posteriori, es prendrà una mostra aleatòria representativa d'almenys el 5 % dels centres receptors.  
b) De cada centre seleccionat, es comprovarà pels mitjans informàtics d'aquesta conselleria (ITACA) que l'alumnat beneficiari ha cursat els cicles formatius objecte de subvenció i, si fa al cas, la modalitat, en el curs 2021-2022.  
c) Així mateix, es recaptarà de centres seleccionats la documentació que acredite i justifique la residència diferent del domicili habitual de l'alumnat que haja percebut la subvenció per desplaçament i residència.  
  
La quantitat justificada per aquestes persones ha de suposar com a mínim el 80 % de l'ajuda concedida.  
d) De cada línia de subvenció, haurà de comprovar-se almenys el 5 % del total pagat. Si és necessari, es triaran més centres docents.  
  
Díhuit. Protecció de dades  
Les subvencions objecte de la convocatòria requereixen el tractament de dades personals de les persones sol·licitants, representants i tercers, així com dels membres de la comissió de valoració, en els termes següents:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46031 València, seolkcebrpuapuirvzuqvyuh@qly.eo.  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara endavant PAI) o a altres administracions públiques, en cas en què no existisca oposició a aquesta consulta, i documentació que s'entregue per les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants i representants legals han d'informar aquestes persones del tractament de les seues dades per part de la Conselleria, en els termes previstos en aquest article.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades, a efecte de notificacions i d'acord amb el que es preveu en la present convocatòria, al tauler dels centres receptors de sol·licituds, en la pàgina web de la conselleria i en el DOGV, i seran així mateix objecte de publicació, si fa al cas, en el portal de transparència de la Generalitat Valenciana i en el Sistema Nacional de Publicitat de Subvencions.  
No obstant això, quedaran excloses d'aquesta publicació les subvencions concedides quan la publicació de les dades de la persona beneficiària objecte de la subvenció puga ser contrària al que s'estableix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, i així haja sigut previst en la seua normativa reguladora.  
En concret, no es publicaran les subvencions concedides a persones físiques quan el propi objecte de la convocatòria proporcione informació o dades especialment protegides dels beneficiaris o relatives a les categories especials de dades relacionades en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona. En aquests casos, es procedirà a anonimitzar la informació d'ofici o a instàncies de la persona interessada  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, Intervenció de la Generalitat i IGAE, Defensor del Poble, Síndic de Greuges, Agència Valenciana Antifrau, Delegat de Protecció de Dades i altres tercers subjectes de dret privat amb interés legítim i/o dret d'accés en el procediment. Si fa al cas, les dades podran ser tractades a instàncies de la Conselleria per tercers encarregats del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es recapten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic que es pot consultar en la pàgina web de la Conselleria en l'enllaç següent   
https://www.gva.es/es/inicio/procedimientos'id\_proc=19278  
€ Postal: Avinguda de Campanar, 32. 46789 València.  
- Electrònica: tphnnnlqwyfkcodarndcxtge@bva.jj  
- De manera presencial a través del registre  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (https://www.aepd.es/es) si considera no atesos els seus drets o vulnerat el tractament de les seues dades personals. Prèviament pot contactar amb el delegat/da de Protecció de Dades de la Generalitat Valenciana a través de zsv@fql.qn o dirigint-se al passeig de l'Albereda, 16 € 46284 València.  
Més informació en   
https://ceice.gva.es/es/registre-de-tractament-de-dades.  
  
Dènou. Eficàcia  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició; o plantejar, directament, un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del secretari autonòmic d'Educació i Formació Professional, per delegació (Resolució de 26 d'octubre de 2016; DOGV 7906, 28.10.2016), en el termini d'un mes a comptar des de l'endemà de la publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 4 d'abril de 2022.- El director general de Formació Professional i Ensenyaments de Règim Especial: Manuel Gomicia Giménez.